《念奴娇 八月念四夜，采石舟中》
清代·陈世祥

长江正泻，问江流此水，何年淘净。露冷三更刚挂起，悄悄半轮明镜。

桂子无声，秋情零落，起把孤舷凭。阑干北斗，夜潮最入清听。

叹息半载征鞭，愁予渺渺，耐有江山胜。击节高歌杯酒里，短剑弹来霜劲。

千水千山，一人一月，此意堪谁赠。青莲何在，扣榜呼之如应。

作者简介：明末清初江南通州人，字善百，号散木。明学祯举人。入清官知县。有《楚云章句》、《半豹吟》、《园集》、《含影词》、《种瑶草》等。